b'\n_START_ARTICLE_\nAndrew Huxley\n_START_SECTION_\nNuoruus ja opiskeluaika\n_START_PARAGRAPH_\nAndrew Huxley syntyi 1917 Lontoon Hampsteadissa. H\xc3\xa4nen is\xc3\xa4ns\xc3\xa4 oli kirjailija Leonard Huxley ja \xc3\xa4itins\xc3\xa4 Rosalind Bruce. Andrew\xe2\x80\x99n isois\xc3\xa4 oli biologi Thomas Henry Huxley, ja h\xc3\xa4nen velipuoliaan Leonard Huxleyn ensimm\xc3\xa4isest\xc3\xa4 avioliitosta olivat biologi Julian Huxley ja kirjailija Aldous Huxley (Uljas uusi maailma -kirjan kirjoittaja). Andrew Huxley piti kuitenkin velipuoliaan enemm\xc3\xa4n setin\xc3\xa4\xc3\xa4n, sill\xc3\xa4 h\xc3\xa4nen ik\xc3\xa4eronsa Aldousiin oli 23 vuotta ja Julianiin 30 vuotta._NEWLINE_Koulunsa Huxley k\xc3\xa4vi University College Schoolissa (1925\xe2\x80\x931930) ja Westminster Schoolissa (1930\xe2\x80\x931935). Vuonna 1935 h\xc3\xa4n aloitti Cambridgen Trinity Collegessa. Huxley oli kiinnostunut tekniikasta, ja Westminster Schoolin opettajansa innoittamana h\xc3\xa4n suuntautui aluksi fysiikkaan, kemiaan ja matematiikkaan. N\xc3\xa4iden lis\xc3\xa4ksi Huxley valitsi opintoihinsa fysiologiaa, johon h\xc3\xa4n p\xc3\xa4\xc3\xa4tti my\xc3\xb6hemmin suuntautua. Huxley sai 1938 alemman korkeakoulututkinnon, ja maisteriksi h\xc3\xa4n valmistui 1945._NEWLINE_Huxley aloitti jo opiskeluaikana pitk\xc3\xa4n yhteisty\xc3\xb6n Alan Lloyd Hodgkinin kanssa. Hodgkin palasi 1939 Trinity Collegeen tutkijaksi, ja h\xc3\xa4nest\xc3\xa4 tuli Huxleyn jatko-opintojen opettaja. Huxley seurasi samana vuonna Hodgkinia Plymouthin meribiologian laboratorioon, miss\xc3\xa4 h\xc3\xa4n tutki kalmareiden aksoneita. Toinen maailmansota pys\xc3\xa4ytti kuitenkin tutkimukset. Sodan aikana Huxley toimi ensin tutkatutkimuksessa, ja my\xc3\xb6hemmin tykkitutkimuksessa.\n_START_SECTION_\nUra\n_START_PARAGRAPH_\nHuxley sai 1941 tutkimusapurahan Trinity Collegeen, ja vuonna 1946 h\xc3\xa4n aloitti lis\xc3\xa4ksi fysiologian laitoksen opettajana. Huxley ty\xc3\xb6skenteli vuodet 1946\xe2\x80\x931951 erityisesti Hodgkinin kanssa. Kuudessa vuodessa he onnistuivat l\xc3\xb6yt\xc3\xa4m\xc3\xa4\xc3\xa4n pohjan nykyk\xc3\xa4sitykselle hermoimpulssien etenemisest\xc3\xa4. T\xc3\xa4m\xc3\xa4 l\xc3\xb6yd\xc3\xb6s johti my\xc3\xb6s Huxleyn ja Hodgkinin saamaan Nobel-palkintoon, jonka he jakoivat 1963. Toimintapotentiaalia kuvaava mallia alettiinkin kutsua Hodgkinin\xe2\x80\x93Huxleyn malliksi._NEWLINE_Huxley keskittyi vuodesta 1952 alkaen lihaksen supistumisen tutkimiseen. Supistuminen oli viel\xc3\xa4 tuolloin selitt\xc3\xa4m\xc3\xa4t\xc3\xb6n tapahtuma. Tutkimusta varten piti pysty\xc3\xa4 havainnoimaan yksitt\xc3\xa4isten lihass\xc3\xa4ikeiden toimintaa supistumisen aikana. Huxley k\xc3\xa4sitti, ett\xc3\xa4 h\xc3\xa4n tarvitsisi uudenlaisen mikroskoopin ilmi\xc3\xb6n tarkkailuun. H\xc3\xa4n oli pian sodan j\xc3\xa4lkeen tehnyt interferenssimikroskoopin suunnitelman, jonka pohjalta h\xc3\xa4n kehitti ja rakensi omia mikroskooppeja. Niiden avulla h\xc3\xa4n pystyi tutkimaan lihasten supistumista, ja vuonna 1954 h\xc3\xa4n esitti teorian liukuvista filamenteista. Samaan aikaan samanlaista teoriaa valmisteli my\xc3\xb6s Hugh Huxley, joka ei kuitenkaan ollut sukua Andrew Huxleylle._NEWLINE_Huxley valittiin 1955 Royal Societyn j\xc3\xa4seneksi, jonka johtokunnassa h\xc3\xa4n toimi 1960\xe2\x80\x931962. Cambridgen Huxley j\xc3\xa4tti 1960, jolloin h\xc3\xa4nest\xc3\xa4 tuli University College Londonin fysiologian laitoksen johtaja. H\xc3\xa4n osallistui 1961 Britannian ja Neuvostoliiton v\xc3\xa4liseen professorivaihtoon ja opetti Kiovan yliopistossa. Kuningatar l\xc3\xb6i h\xc3\xa4net ritariksi 1974, ja h\xc3\xa4nest\xc3\xa4 tuli 1983 ansioritarikunnan j\xc3\xa4sen._NEWLINE_Huxley valittiin 1984 Cambridgen Trinity Collegen johtajaksi. Huxleyn valinta rikkoi pitk\xc3\xa4n perinteen, jonka perustella tiedemiest\xc3\xa4 seurasi Trinity Collegen johdossa taiteilija. Alan Lloyd Hodgkin oli ollut Huxleyn edelt\xc3\xa4j\xc3\xa4. Huxley oli collegen johdossa vuoteen 1990. H\xc3\xa4n toimi lis\xc3\xa4ksi Royal Societyn puheenjohtajana 1980\xe2\x80\x931985. Puheenjohtajana Huxley esitti 1981 julkilausuman Charles Darwinin evoluutioteorian puolesta, kuten oli tehnyt my\xc3\xb6s h\xc3\xa4nen isois\xc3\xa4ns\xc3\xa4 Thomas Henry Huxley vuonna 1860. Huxley my\xc3\xb6s puolusti Margaret Thatcherin valintaa Royal Societyn j\xc3\xa4seneksi tieteen tukijana, vaikka 44 j\xc3\xa4sent\xc3\xa4 oli kirjoittanut nimens\xc3\xa4 valintaa vastustavaan adressiin.\n_START_SECTION_\nPerhe ja yksityisel\xc3\xa4m\xc3\xa4\n_START_PARAGRAPH_\nHuxley meni vuonna 1947 naimisiin Jocelyn Richenda Gammell Peasen kanssa. T\xc3\xa4m\xc3\xa4 oli geneetikko Michael Peasen tyt\xc3\xa4r ja Wedgewoodin 1. paronin Josiah Wedgwoodin tytt\xc3\xa4rentyt\xc3\xa4r. Andrew ja Jocelyn saivat pojan ja viisi tyt\xc3\xa4rt\xc3\xa4 ja olivat naimisissa Jocelynin kuolemaan asti 2003. Andrew Huxley kuoli 94-vuotiaana toukokuussa 2012.\n_START_SECTION_\nMerkitys\n_START_PARAGRAPH_\nHuxley muistetaan erityisesti tutkimuksistaan Alan Lloyd Hodgkinin kanssa. He jakoivat Nobel-palkinnon John Carew Ecclesin kanssa. Huxley ja Hodgkin tutkivat s\xc3\xa4hk\xc3\xb6n kulkemista hermosolussa, ja Eccles impulssin siirtymist\xc3\xa4 solusta toiseen. Heid\xc3\xa4n tutkimuksensa ratkaisivat ongelman, jonka Luigi Galvani oli havainnut jo 1771. Galvani oli s\xc3\xa4hk\xc3\xb6n avulla pystynyt liikuttamaan sammakon jalkaa, mutta l\xc3\xb6yt\xc3\xb6 j\xc3\xa4tti kysymyksen siit\xc3\xa4, miten s\xc3\xa4hk\xc3\xb6 kulkee el\xc3\xa4v\xc3\xa4ss\xc3\xa4 organismissa. Huxley ja Hodgkin esittiv\xc3\xa4t mallin, jossa s\xc3\xa4hk\xc3\xb6 kulkee natrium- ja kaliumionien avulla. Hypoteesia tukemaan matemaattisesti taitava Huxley teki laskelmia, jotka tukivat mallia. Ionihypoteesin ansiosta tutkijat pystyiv\xc3\xa4t selitt\xc3\xa4m\xc3\xa4\xc3\xa4n anestesian puuduttavaa vaikutusta ja ionikanavien vioista johtuvia sairauksia.'